Ninja Gaiden 4

Ninja Gaiden 4 on Team Ninjan ja Platinum Gamesin yhteistyössä kehittämä ja Xbox Game Studiosin julkaisema toimintaseikkailupeli, joka on julkaistu 21. lokakuuta 2025 PlayStation 5:lle, Windowsille ja Xbox Series -alustoille.
Peli on Koei Tecmon "Ninja Gaiden" -pelisarjan seitsemäs osa ja suora jatko-osa vuoden 2012 "Ninja Gaiden 3:lle". Pelissä ohjataan pääasiassa uutta hahmoa nimeltä Yakumo, vaikka sarjan päähenkilö Ryu Hayabusa on myös pelattavissa ja hänellä on merkittävä rooli pelin tarinassa.
Yleistä.
"Ninja Gaiden 4" sijoittuu "Ninja Gaiden 3:n" jälkeen lähitulevaisuuden Tokioon, joka syöksyi kaaokseen Pimeän Lohikäärmeen paluun myötä. Pimeän Lohikäärme on "Ninja Gaidenin" (2004) Pimeän Lohikäärmeen terän takana oleva pahantahtoinen olento ja "Ninja Gaiden: Dragon Swordin" (2008) päävastustaja. Alamaailman vaikutuksen alaisena kaupunki muistuttaa tyyliltään kyberpunkia. Ohjaajan mukaan nämä levottomat olosuhteet täydentävät pelin ydinteemoja ja keskeistä "kurjuuden tilan" käsitettä. 
Uusi päähenkilö, Yakumo, esiteltiin, jotta peli olisi helpommin lähestyttävä uusille pelaajille. Hän taistelee käyttäen "verihahmomuotoa" eli tekniikkaa, joka manipuloi hänen omaa vertaan ja vihollisten verta luodakseen tehokkaita aseita, jotka iskevät useita vihollisia kerralla. Ryu Hayabusa toimii "merkittävänä haasteena ja kasvun virstanpylväänä" Yakumolle, ja hän on myös pelattavissa koko tarinan ajan käyttäen samanlaisia liikkeitä ja työkaluja kuten aiemmissa esiintymisissään. Jotkin sarjan tavaramerkkiliikkeet, kuten "Izuna Drop" ja "Flying Swallow", ovat käytettävissä molemmilla hahmoilla. 
Kehitys.
Sarjan kehittäjä Team Ninja halusi tuoda "Ninja Gaidenin" takaisin, koska sarjan edellisestä pelistä oli kulunut pitkä aika, mikä myös kasvatti fanien odotuksia. Koei Tecmon toimitusjohtajan Hisashi Koinuman ja PlatinumGamesin toimitusjohtajan Atsushi Inaban läheisen suhteen seurauksena yritykset alkoivat tutkia yhteistyömahdollisuuksia. Microsoftin peliosaston toimitusjohtajan Phil Spencerin tuella he aloittivat työt upouuden "Ninja Gaiden" -pelin parissa. 
"Ninja Gaiden 4:n" tuottivat Team Ninjan johtaja ja "Ninja Gaiden 3:n" toinen ohjaaja Fumihiko Yasuda sekä PlatinumGamesin Yuji Nakao. Nakao myös ohjasi pelin yhdessä Team Ninjan Masakazu Hirayaman kanssa. Xbox Game Studios solmi kumppanuuden "Ninja Gaiden -"sarjan omistajan Koei Tecmon kanssa julkaistakseen pelin maailmanlaajuisesti. Yhtiö julkaisi aiemmin "Ninja Gaiden II:n" Xbox 360:lle vuonna 2008 ja työskenteli PlatinumGamesin kanssa perutun toimintaroolipeli "Scaleboundin" parissa. 
"Ninja Gaiden 4" toimii PlatinumGamesin omalla pelimoottorilla, joka on kattavasti optimoitu jopa 120 kuvan kuvataajuuden saavuttamiseksi. PlatinumGamesin projektipäällikkö Manabu Murakamin mukaan tämän suorituskykytason ylläpitäminen vaati poikkeuksellista työtä, sillä kehitystiimin oli vähennettävä kokonaista prosessointikuormaa samalla kun säilytettiin tietty grafiikan laatu tavoitellun kuvataajuuden saavuttamiseksi.
"Ninja Gaiden" -pelejä on pidetty perinteisesti vaikeina, ja "Automatonin" haastattelussa pelin kehittäjät korostivat oikeudenmukaisuutta, joka on ratkaisevaa oikean vaikeusasteen suunnittelun kannalta. Koska sarjan peleissä viholliset ovat tasavertaisia pelaajan kanssa, he halusivat säilyttää tämän tasapainon myös uusimmassa pelissä: "Keskityimme paitsi tekemään toiminnasta tyydyttävää, myös tarjoamaan katarttisen tunteen epäedullisen tilanteen voittamisesta. Se oli kehitystyön ydin." Suunnittelija Masakazu Hirayama sanoi, kuinka "reiluus pelaajan ja vihollisen välillä on tärkeää. Se, tuntuiko kuolema omalta vialtasi on tärkeä osa tämän reiluuden tunteen säilyttämisessä."
Vaikka Team Ninja on keskittynyt viime vuosina soulslike-tyylisiin peleihin "Nioh"-sarjansa myötä, kehitystiimi päätti tehdä "Ninja Gaiden 4":stä perinteisemmän toimintapelin. Hirayama sanoi, kuinka "Ninja Gaidenissa on kyse nopeudesta ja puhtaasta toiminnasta. Me siis kuljemme näin trendin vastaisesti."
Musiikki ja äänisuunnittelu.
Koska "Ninja Gaiden 4" oli sarjan ensimmäinen peli pitkään aikaan, pelin säveltäjä Maesahiro Miyauchi ja äänisuunnittelija Yusuke Konishi halusivat pelin musiikin ja äänimaailman olla "käännekohta pelisarjan ilmaisussa". "Adrenaliinia pumppaava musiikki" nähtiin pelin taistelua täydentävänä asiana, minkä takia musiikissa otettiin vaikutteita modernimmista djent- ja metalcore-suuntauksista. Tämän haluttiin ilmentävän Yakumon taistelua maailmaa vastaan. Laulajana tällaisissa kappaleissa toimi Victor Vorba.
Konishi pyrki luomaan "voimakkaita ja innostavia" ääniefektejä taistelua varten. Etenkin Obiliteration-hyökäysten ääniin panostettiin, jotta ne olisivat muihin hyökkäysääniin verrattuna "voimakkaampia ja välähteleviä". Tällaisten hyökkäysten korostamiseksi pelissä vähennetään musiikin ja ympäristön äänten äänenvoimakkuutta.
Julkaisu.
"Ninja Gaiden 4" julkistettiin yhdessä "Ninja Gaiden 2 Blackin" kanssa Xbox Developer Direct -lähetyksessä 23. tammikuuta 2025. Peli julkaistiin PlayStation 5:lle, Windowsille ja Xbox Series -konsoleille 21. lokakuuta 2025, ja se oli saatavilla julkaisun yhteydessä Xbox Game Pass Ultimate- ja PC Game Pass -palveluissa samoille alustoille.
Vastaanotto.
Pelillä on Metacritic-kerääjäsivustolla painotettu kriitikoiden pistemäärä 82 pistettä sadasta.